Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välillä tehdyn kumppanuussopimuksen mukaisesti järjestettävä yhteinen parlamentaarinen edustajakokous - Päätöslauselma Euroopan unionin tilanne (AKT-EU 3567/03/lop.)



Virallinen lehti nro 231 , 26/09/2003 s. 0053 - 0056



PÄÄTÖSLAUSELMA(1) Euroopan unionin tilanne AKT:n ja EU:n yhteinen parlamentaarinen edustajakokous, joka - kokoontui Brazzavillessä (Kongon tasavalta) 31. maaliskuuta-3. huhtikuuta 2003, A. panee merkille, että rajut tulvat Saksassa, Itävallassa ja Keski-Euroopassa ovat aiheuttaneet traagisia ihmishenkien menetyksiä ja tuhonneet taloja, maatiloja sekä liikenne-, viestintä- ja energiainfrastruktuureja, B. ottaa huomioon, että tulvajoissa on havaittu suuria määriä vaarallisia kemikaaleja, jotka ovat peräisin tulvan alle jääneistä Tsekin tasavallassa ja Saksassa sijaitsevista kemikaalien sijoituspaikoista; ottaa huomioon vaaran, että ne saastuttavat maatalousmaan ja ympäristön yleensä, C. ottaa huomioon, että tänä vuonna miljoonat ihmiset ovat kärsineet joko äärimmäisistä tulvista tai kuivuudesta monissa eri maailman osissa: tulvista Keski-Euroopassa, Kiinassa, itäisessä Kiinassa, Bangladeshissä ja Nepalissa; kuivuudesta Amerikan Yhdysvaltojen luoteisosissa, Kanadan lounaisosissa, eteläisessä Afrikassa, Australiassa ja läntisessä Intiassa, D. katsoo, että uusia vastaavan suuruisia tai jopa suurempia luonnonkatastrofeja voi esiintyä tulevaisuudessakin ihmisen toiminnasta aiheutuneen ilmastonmuutoksen vuoksi, ellei ryhdytä aktiivisiin toimiin kasvihuonekaasujen päästöjen vähentämiseksi merkittävällä tavalla, E. ottaa huomioon, että tietyt herkät alueet jokien varsilla ja laaksoissa ovat menettäneet osan vedenimemiskapasiteetistaan tehomaatalouden ja laajojen infrastruktuurirakennelmien vuoksi ja että jokien suoristaminen ja syventäminen laivaliikennettä varten on lisännyt tulvien vaaraa, 1. ilmaisee myötätuntonsa tulvien uhreille aiheutuneesta ahdingosta ja vahingoista kaikissa niistä kärsineissä maissa; 2. on erittäin tyytyväinen komission nopeaan toimintaan vastauksena Itävallan, Saksan ja useiden ehdokasvaltioiden tulviin; 3. korostaa lisätoimien tarvetta CO2-päästöjen vähentämiseksi etenkin liikenteen ja energian alalla edistämällä energiansäästöä ja uusiutuvien energialähteiden käyttöä; 4. kehottaa komissiota ja jäsenvaltioita sopimaan nopeasti EU:n tason ja kansallisen tason toimenpiteistä, joilla saavutetaan Kioton pöytäkirjassa sovitut päämäärät ensimmäisenä askeleena kohti kasvihuonekaasujen vähentämistä; 5. kehottaa Amerikan Yhdysvaltoja tulemaan mukaan kansainvälisen yhteisön toimintaan ilmastonmuutoksen torjumiseksi sekä ratifioimaan Kioton pöytäkirjan mahdollisimman pian; 6. kehottaa jäsenvaltioita mukauttamaan politiikkaansa ja lainsäädäntöään siten, että maankäyttöä vähennetään ja siitä tehdään kestävää, säilyttämään olemassa olevat tulvatasanteet luonnontilassa tai muodostamaan uudestaan entiset tulvatasanteet, rahoittamaan ja edistämään jokien ja laaksojen ekosysteemien rakenneuudistustoimia, kunnioittamaan maisemaa ja metsiä ja suojelemaan jokien ja niiden laaksojen tulvaherkkien alueiden ekosysteemejä; 7. kehottaa jäsenvaltioita puhdistamaan kemikaalien sijoituspaikat ja varmistamaan, että ne on suojattu tulvilta, jotta ympäristön saastumiselta vältytään; 8. kehottaa yhteispuheenjohtajiaan välittämään tämän päätöslauselman AKT-EU-neuvostolle ja Euroopan komissiolle. (1) AKT:n ja EU:n yhteinen parlamentaarinen edustajakokous hyväksynyt 3. huhtikuuta 2003 Brazzavillessä (Kongon tasavalta).